UP: झूठ बोलकर गए थे दोस्त की शादी में, अब सिपाहियों को लगानी होगी 5KM दौड़
यूपी पुलिस के कुछ सिपाहियों को नियम तोड़ना काफी भारी पड़ गया। इन तीनों सिपाहियों को अनोखी सजा दी गई है।
लखनऊ: यूपी पुलिस के कुछ सिपाहियों को नियम तोड़ना काफी भारी पड़ गया। इन तीनों सिपाहियों को अनोखी सजा दी गई है। अब उन्हें मैदान में पसीना बहाना होगा। तीन सिपाहियों को अनुशासनहीनता के लिए 5-5 किलोमीटर दौड़ लगाने की सजा मिली है. दरअसल, सभी सिपाही बिना इजाजत दोस्त की शादी में शामिल होने वाराणसी गए थे। अब कांस्टेबल लक्ष्मी नारायण, अनिल यादव और आशुतोष यादव को इसकी सजा मिली है। डीसीपी ईस्ट संजीव सुमन ने इन सिपाहियों को दौड़ लगाने की सजा दी है। बकायदा शुक्रवार सुबह 6 बजे पुलिस लाइन में मौजूद रहने का आदेश जारी किया गया है। सभी सिपाही थाना गोमतीनगर में तैनात है।बता दें कि ये तीनों झूठ बोलकर इस शादी में शामिल हुए थे। जांच के बाद उन पर ये आरोप सही पाया गया है जिसके बाद डीसीपी ईस्ट ने इन तीनों की सजा मुकर्रर की है।उप आयुक्‍त पूर्वी की ओर से सहायक पुलिस आयुक्‍त गोमती नगर को पत्र जारी कर के तीनों कांस्‍टेबल को रिजर्व पुलिस लाइन में 28 मई को सुबह छह बजे भेजने के लिए पत्र लिखा गया है। यहां तीनों सिपाहियों को पांच-पांच किलोमीटर की दौड़ बिना रुके लगानी पड़ेगी, जिसके बाद उनकी ये सजा पूरी मानी जाएगी। इस बाबत डीसीपी ईस्ट संजीव सुमन से बात करने का प्रयास किया गया लेकिन उन्होंने फोन रिसीव नहीं किया।